jeg har en stor ca 3 meter, flot gammel troldhassel som jeg er meget glad for. 


Efterhånden skygger den for meget på mit blomsterbed, så derfor har jeg tænkt på om jeg kan flytte den. kan jeg det i så så fald hvilken tid på året og er der noget jeg særlig skal passe på?  
Niels Peter N.


flytning af en stor troldhassel
Kære Niels Peter N.  
Sådan en stor og gl. plante vil jeg være lidt betænkelig ved at flytte hvis ikke du forbereder en flytning allerede nu.  
Jeg vil rodstikke planten hele vejen rundt om stammen i en afstand af 30-40 cm. Du tager en spade og stikker den ned i 1-2 spadestiks dybde. Ved denne proces afskæres rødderne.  
Planten vil så hele den kommende vækstsæson danne nye små rødder. Det er disse nye rødder som skal føre væksten videre når den er flyttet til efteråret. Du kan flytte din troldhassel når alle bladene er faldet af. Hvis klumpen er meget stor kan det lette arbejdet hvis du løfter planten op på en sæk og trækker den hen til det sted hvor den skal plantes igen.  
Denne fremgangsmåde har jeg selv anvendt med succes når man nu lige ikke har en traktor med frontskovl til rådighed.  
Husk at vande godt efter plantningen.


 

